Il-ġurnali kollha fil-paġni ta’ quddiem b’ritratti tal-ispettur Geoffrey Azzopardi li matul il-lejl ta’ bejn it-Tnejn u t-Tlieta splodiet bomba quddiem id-dar tiegħu fiż-Żurrieq. THE MALTA INDEPENDENT b’ritratt tas-suldati esperti fil-bombi jfittxu quddiem id-dar tal-Ispettur Geoffrey Azzopardi. Il-ġurnal jgħid li l-familja ngħatat kura għax-xokk li sofriet u jgħid ukoll li l-Ispettur Azzopardi fl-imgħoddi investiga kriminali magħrufa. Rapport ieħor tal-Independent jintervista omm ta’ tlett itfal mill-Eritrea li qed tipprova tlaħħaq mal-ħajja b’€300 fix-xahar. IN-NAZZJON tiddedika l-paġna ta’ quddiem kollha lill-każ tal-bomba li tqegħdet mad-dar tal-Ispettur Geoffrey Azzopardi u l-ħsara li għamlet mar-residenza tiegħu fiż-Żurrieq. MALTATODAY b’ritratt u rapport li jgħid li l-Ispettur Geoffrey Azzopardi kien fil-mira ta’ attakk bil-bomba. Rapport ieħor ta’ din il-gazzetta jgħid li l-Partit Nazzjonalista jrid tweġibiet ċari għall-fatt li fis-sejħa għall-interess ta’ liċenzji għall-casinos, il-Gvern iddeċieda li jagħti l-liċenzji kemm lil min ġie l-ewwel u wkoll min ġie fit-tieni post, lil Eden Leisure Group u lil Dragonara Gaming Ltd. Maltatoday tgħid li sorsi tagħħa infurmawha li s-sidien tal-casino tad-Dragonara kienu ġew fl-ewwel post. THE TIMES b’ritratt u rapport dwar l-isplużjoni mad-dar tal-Ispettur Azzopardi. Il-ġurnal jgħid li l-pulizija għadha ma tafx x’jista’ jkun il-mottiv wara din il-bomba li splodiet eżatt taħt il-kmara tas-sodda tat-tliet itfal tal-Ispettur Geoffrey Azzopardi. Rapport ieħor tat-Times jgħid li skont il-Kummissjoni Ewropea, għalkemm il-prospetti ekonomiċi għal Malta jidhru tajbin, l-infieq pubbliku jista’ jwassal għal defiċit ogħla minn dak li kien qed jistenna l-Gvern. L-ORIZZONT b’ritratt tal-Ispettur Azzopardi u l-ħsara li saret fuq ir-residenza tiegħu minħabba l-bomba. Il-ġurnal jgħid li l-ġurnata ta’ qabel l-familja tal-Ispettur Azzopardi kienet il-Mellieħa.